28.2.2023
EL
Επίσημη Εφημερίδα της Ευρωπαϊκής Ένωσης
C 75/167
3.6.
Το ΔΔΒΓΕ δεν πρέπει να αποτελεί μέσο που θα χρησιμοποιείται μόνο από τις δημόσιες αρχές κατά τη χάραξη δημόσιων πολιτικών, αλλά πρέπει επίσης να ενσωματώνει τις ανάγκες των κοινωνικών εταίρων, των ερευνητικών φορέων, των πανεπιστημίων, των γεωργών και των ΜΚΟ.
Το ΔΔΒΓΕ θα μπορούσε να συμβάλει στην αύξηση της ένταξης των γεωργών στο χρηματοπιστωτικό σύστημα (πίστωση κ.λπ.).
Το ΔΔΒΓΕ πρέπει να παρέχει ανά τακτά χρονικά διαστήματα επισκόπηση της γεωργίας σε ευρωπαϊκό, εθνικό και περιφερειακό επίπεδο, καθώς και των διαφόρων ειδών γεωργίας.
3.7.
Όλοι οι γεωργοί της ΕΕ θα πρέπει να έχουν τη δυνατότητα να συνεισφέρουν στο ΔΔΒΓΕ εφόσον είναι πρόθυμοι να το πράξουν, λαμβανομένων υπόψη της αντιπροσωπευτικότητας, των δημοσιονομικών περιορισμών και των στόχων του ΔΔΒΓΕ.
Πρέπει να υπάρχει η δυνατότητα της εθελοντικής συνεισφοράς στο ΔΔΒΓΕ βάσει προσαρμοσμένων, ειδικών κριτηρίων και μεθοδολογιών για τις εκμεταλλεύσεις που δεν περιλαμβάνονται στη δειγματοληψία.
Οι γεωργοί δεν πρέπει να υποχρεούνται να παρέχουν δεδομένα για το ΔΔΒΓΕ και δεν πρέπει να υπάρχουν κυρώσεις.
Πρέπει επίσης να λαμβάνονται υπόψη οι εκμεταλλεύσεις συντήρησης και ημισυντήρησης.
Τα δεδομένα που συλλέγονται πρέπει να κατανέμονται ανάλογα με το είδος του προϊόντος (βιολογικό κ.λπ.).
3.8.
Η σύγχρονη και καινοτόμος συλλογή και επεξεργασία δεδομένων με βάση την τεχνητή νοημοσύνη, το διαδίκτυο των πραγμάτων, την αυτόματη επικύρωση, το λογισμικό OCR ή τις υποδομές εξ αποστάσεως συλλογής δεδομένων πρέπει να λαμβάνονται υπόψη προκειμένου το ΔΔΒΓΕ να καταστεί αποτελεσματικότερο, παράλληλα με τα γεωχωρικά δεδομένα που συλλέγονται μέσω του ευρωπαϊκού διαστημικού προγράμματος.
Πρέπει να δημιουργηθεί σαφής σύνδεση μεταξύ του ΔΔΒΓΕ, της ΚΓΠ και του ευρωπαϊκού νέφους ανοικτής επιστήμης.
3.9.
Το ΔΔΒΓΕ πρέπει να λαμβάνει υπόψη τις διαφορετικές νομοθεσίες στα κράτη μέλη, ιδίως όσον αφορά τις περιβαλλοντικές και κοινωνικές πτυχές, και να διαθέτει επαρκή ευελιξία προκειμένου να ενσωματώνει νέους δείκτες.
Η συνεργασία μεταξύ των γραφείων-συνδέσμων, των γραφείων των κρατών μελών και της ΓΔ Γεωργίας της Επιτροπής πρέπει να είναι αποτελεσματική για την επιτυχία του ΔΔΒΓΕ.
Πρέπει να δοθεί στα περιβαλλοντικά και κοινωνικά δεδομένα η ίδια σημασία με τα οικονομικά δεδομένα, τους μικρούς και μεγάλους γεωργούς και τις διάφορες περιφέρειες.
Η ανοικτή στάση και η προθυμία συμβολής στο ΔΔΒΓΕ ποικίλλουν μεταξύ των κρατών μελών και πρέπει να λαμβάνονται υπόψη το επίπεδο ευαισθησίας και η ακριβής αξία ορισμένων στοιχείων.
3.10.
Η ΕΟΚΕ προτείνει να γίνεται σαφής διάκριση μεταξύ των δεδομένων που πρέπει να συλλέγονται σε ετήσια βάση και εκείνων που απαιτούνται ανά τακτά χρονικά διαστήματα.
Τα διαφορετικά χαρακτηριστικά, οι πηγές, οι μορφές, οι διαστάσεις και ο βαθμός λεπτομέρειας των δεδομένων αποτελούν πρόκληση για το ΔΔΒΓΕ, δεδομένου ότι τα ίδια δεδομένα δεν πρέπει να συλλέγονται πολλές φορές.
Υπάρχουν μεγάλες διαφορές μεταξύ των κρατών μελών όσον αφορά τη διάρθρωση του κόστους για τη συλλογή δεδομένων και, ως εκ τούτου, απαιτείται μεγαλύτερη ευελιξία.
3.11.
Η συλλογή δεδομένων πρέπει να λαμβάνει υπόψη τις διάφορες κρίσεις και την αυξημένη αστάθεια των τιμών, η οποία καθίσταται σταθερή μεταβλητή στις αγροδιατροφικές αλυσίδες.
Ο πόλεμος στην Ουκρανία συμβάλλει στην τροφοδότηση αυτής της αστάθειας και η κερδοσκοπία στον τομέα των τροφίμων ασκεί πίεση στις αλυσίδες εφοδιασμού.
Οι χρηματοδοτικοί πόροι που διατίθενται στο ΔΔΒΓΕ πρέπει να εξασφαλίζονται από την Επιτροπή και τα κράτη μέλη.
3.12.
Η ΕΟΚΕ προτείνει την ανάπτυξη ενός ευρωπαϊκού συμβουλευτικού οργάνου, με τη συμμετοχή της κοινωνίας των πολιτών, το οποίο θα επιλέγεται βάσει διαφανών κριτηρίων για την παρακολούθηση της συλλογής δεδομένων και για τη λήψη αποφάσεων σχετικά με τη χρήση των δεδομένων και τις στρατηγικές αλλαγές στις απαιτήσεις δεδομένων, λαμβάνοντας υπόψη τις κοινωνικές προκλήσεις και τη δυναμική της ζήτησης των δεδομένων.
3.13.
Η ΕΟΚΕ προτείνει επίσης να ενσωματωθούν στο ΔΔΒΓΕ δεδομένα σχετικά με τις γεωργικές πρακτικές, πιο συγκεκριμένα όσον αφορά τη διαχείριση της γης, την προστασία των φυτών, τη λίπανση των φυτών, την υγεία και την καλή μεταχείριση των ζώων.
Οι βέλτιστες γεωργικές πρακτικές πρέπει να συλλέγονται και να διαδίδονται ως αποτέλεσμα του ΔΔΒΓΕ, ιδίως στον περιβαλλοντικό και κοινωνικό τομέα (κατάρτιση, πρότυπα εργαλεία, ορθές πρακτικές, ανταλλαγές μεταξύ συμβούλων κ.λπ.).
3.14.
Τα δεδομένα σχετικά με την κλιματική αλλαγή, την ποιότητα του εδάφους και την παγίδευση του άνθρακα, τη χρήση των φυτοφαρμάκων, την ποιότητα του νερού και του αέρα, την ενέργεια και τη βιοποικιλότητα πρέπει να αντιμετωπίζονται ως περιβαλλοντικά δεδομένα και να συλλέγονται από τους γεωργούς ή από άλλα μέσα, τα οποία είναι διαλειτουργικά με το ΔΔΒΓΕ.